До:

Министерство за информатичко општество и администрација

бул. „Св.Кирил и Методиј“ бр.54

1000, Скопје

Скопје, 29.11.2017

**Предмет:** Коментари на оне.ВИП по Предлог-законот за измени и дополнувања на законот за аудио и аудио визуелни медиумски услуги

Почитувани,

Ви благодариме на дадената можност да доставиме наши предлози и коментари по однос Предлог-законот за измени и дополнувања на законот за аудио и аудио визуелни медиумски услуги.

 Коментарите односно Предлозите на оне.ВИП се следни:

 1. Бришење на дел од став 5 од Член 143 кој гласи:

 (5) Оператор кој реемитува програмски сервиси треба да обезбеди програмскиот пакет во кој задолжително треба да ги содржи програмските сервиси на јавниот радиодифузен сервис ~~и задолжително да ги содржи програмските сервиси на домашните радиодифузери кои емитуваат телевизиски програмски сервис од општ формат на државно ниво преку дигитален терестријален мултиплекс.~~

 ОБРАЗЛОЖЕНИЕ: Операторот кој реемитува програмски сервиси не треба да има обврска за реемитување на програмските сервиси на домашните радиодифузери кои емитуваат телевизиски програмски сервис од општ формат на државно ниво преку дигитален терестријален мултиплекс од причина што станува збор за комерцијални радиодифузери и односот помеѓу истите и операторот кој реемитува програмски содржини треба да биде базиран на комерцијална основа. Останувањето на оваа обврска во Законот ќе ги доведе Операторите во многу неповолна позиција наспроти комерцијалните радиодифузери, бидејќи Операторот заради исполнување на оваа законска обврска ќе биде принуден да прифати плаќање на надоместоци за реемитување побарани од комерцијалните радиодифузери на некомерцијална основа. Тоа може да доведе до ситуација на „уцена“ на Операторите од страна на комерцијалните радиодифузери што е неприфатливо за Оператор кој реемитува програмски сервиси.

 АЛТЕРНАТИВА

Во Член 143 став 6 да се додаде одредба со која ќе се појасни дека обврската за реемитување која ја има Операторот ќе биде без можност за барање надомест од страна на домашните радиодифузери.

(5) Оператор кој реемитува програмски сервиси треба да обезбеди програмски пакет во кој задолжително треба да ги содржи програмските сервиси на јавниот радиодифузен сервис и задолжително да ги содржи програмските сервиси на домашните радиодифузери кои емитуваат телевизиски програмски сервис од општ формат на државно ниво преку дигитален терестријален мултиплекс, кои ќе се реемитуваат без право на наплата на надомест од Операторот од страна на радиодифузерите кои ги реемитува Операторот согласно обврската утврдена во овој став.

2. Бришење на став 6 од Член 143.

(6)  Операторот кој реемитува програмски сервиси е должен во претплатничките договори што ги склучува со своите претплатници да го наведе програмскиот пакет, односно листата на програмските сервиси кои ги реемитува во моментот, а за кои е издадена потврдата за регистрација од страна на Агенцијата.

ОБРАЗЛОЖЕНИЕ: Листата на програмските сервиси е менлива категорија која зависи од комерцијалните услови кои Операторот ги добива од имателите на права за добивање на лиценца . Ваквата одредба може да има големо негативно влијание врз позицијата за преговарање што Операторот ја има кон имателите на права и ќе значи целосно оневозможување на Операторот да откаже понатамошно користење на одредени содржини поради неповолни цени или променета содржина на одреден ТВ канал.

Операторите не може да го внесат во претплатничките договори програмскиот пакет бидејќи не може да гарантираат за неговата непроменливост ниту кон своите претплатници во текот на целото важење на претплатничкиот договор ниту кон АЕК, како надлежен регулатор за електронските комуникациски услуги, затоа што програмскиот пакет во голема мерка зависи од однесувањето на имателите на права на пазарот на содржини.

3. Предлагаме да не се врши додавање на став 2 и став 3 во Членот 76.

ОБРАЗЛОЖЕНИЕ: Сметаме дека со додавањето на став 2 и став 3 во Членот 76 непотребно ќе се ограничи и усложни постапката за отварање и инвестирање во нови радија и телевизии целосно непотребно и неиздржано посебно ако се има во предвид дека станува збор за доделување на дозволи за емитување на програмски сервиси преку јавна електронска комуникациска мрежа што не користи ограничен ресурс или преку сателит.

Усвојувањето на ставовите 2 и 3 ќе има негативни комерцијални импликации врз операторите на јавна електронска комуникациска мрежа што не користи ограничен ресурс или преку сателит а исто така негативно ќе влијаат и врз плурализмот во државата.

Со почит,

Мислав Галер, п.п.

Извршен директор

Златко Стојчески, п.п.

Раководител за корпоративни и правни прашања

Проверил и одобрил:

Владимир Ристевски